<classify> RAIS John Magufuli amefanya uteuzi wa viongozi mbalimbali, akiwemo Charles Kichere pichani anayekuwa Mkurugenzi na Mdhibiti Mkuu wa Hesabu za Serikali CAG akichukua nafasi ya Profesa Mussa Assad anayemaliza muda wake leo. Hata hivyo, gazeti hili lili- pomtafuta Kichere kuzungumzia uteuzi huo, alibainisha kuwa kwa wakati huo alikuwa safarini kupanda ndege kutoka Njombe kwen- da Dar es Salaam, hivyo atafutwe leo ndio anaweza kuzungumzia uteuzi huo.Nafasi ya mwisho aliyoshikilia ni Katibu Tawala wa Mkoa wa Njombe RAS. Niko njiani napambana niwahi ndege siwezi kusema chochote kwa sasa nachelewa ndege natokea Njombe naenda Dar es Salaam, nitafuteni kesholeo, alieleza.Kwa mujibu wa Katibu Mkuu Kiongozi, John Kijazi pamoja na uteuzi wa Kichere pia Dk Magufuli ameteua majaji 12 wa Mahakama Kuu, Katibu Tawala wa mkoa wa Njombe, Balozi wa Tanzania Kuwait na Kamishna wa Kazi Ofisi ya Waziri Mkuu. Akizungumzia uteuzi wa CAG alisema Profesa Assad aliyeshika nafasi yake kwa kipindi cha miaka mitano, muda wa ukomo wake unaishia leo. Baada ya kumaliza muda wake, nafasi yake hiyo sasa itashikwa na Kichere kuanzia leo ambaye kabla ya uteuzi huo alikuwa Katibu Tawala wa Mkoa wa Njombe. Novemba 20, mwaka 2016, Rais Magufuli alim- teua Kichere kuwa Naibu Kamishna Mkuu wa TRA na Machi 25, mwaka 2017 akateuliwa kuwa Kamishna Mkuu akichukua nafasi ya Alphayo Kidata. Wengine waliowahi kuongoza TRA ni Rished Bade, Kidata na Dk Philip Mpango. Nafasi nyingine alizowahi kushika Kichere ni pamoja na Naibu Kamishna Mkuu wa mamlaka hiyo, Mkuu wa Kitengo cha fedha na Mhasibu Mkuu wa Wakala wa Barabara Tanzania Tanroads, Mkaguzi Mkuu wa ndani wa Tanroads, Mkaguzi wa ndani wa Tanroads, Mkaguzi wa ndani wa Kam- puni ya majani ya chai Unilever Tea Tanzania Limited na mkaguzi wa ndani wa Unilever Tea Kenya Limited. Kielimu CAG huyo mpya ana shahada ya sheria kutoka Chuo Kikuu cha Tumaini Dar es Dar Salaam, shahada ya uzamili ya Utawala wa Biashara katika fedha Chuo Kikuu cha Dar es Salaam UDSM na Stashahada katika Usimamizi wa Fedha wa Miradi iliyofadhiliwa na Wafadhili katika Kituo cha Renaissance Afrika, Mbabane Swaziland.Aidha, Kichere pia ana Shahada ya Biashara katika Uhasibu katika Chuo Kikuu cha Dar es Salaam. Na ni mwanachama wa Kamati za Mikopo na ukaguzi. Kwa upande wa Profesa Assad aliyemaliza muda wake leo, aliteuliwa na Rais Mstaafu, Jakaya Kikwete wakati wa utawala wake awamu ya nne na kuapishwa Novemba 5, mwaka 2014 kushika nafasi hiyo ya CAG.Kabla ya uteuzi wake, Assad alikuwa Profesa Mshiriki, Idara ya Uhasibu, Chuo Kikuu cha Dar es Salaam na alichukua nafasi hiyo kutoka kwa aliyekuwa CAG, Ludovick Utouh ambaye alistaafu kwa mujibu wa Sheria za Utumishi wa Umma. Hata hivyo, wakati akielekea kumaliza muda wake Profesa Assad aliingia kwenye mgogoro na Bunge kutokana na mahojiano yake aliyoyafanya na Idhaa ya Kiswahili ya redio ya Umoja wa Mataifa UN jijini New York Desemba 2018, ambako alisema kuwa Bunge hilo la Tanzania halina meno na hivyo limeshindwa kuiwaji- bisha ipasavyo serikali. Mvutano mkali ulizuka baina yake na Bunge kufua- tia kauli yake hiyo. Aprili, mwaka huu, Bunge la Tanzania liliazimia kutofanya kazi na CAG huyo anayeondoka Profesa Assad, baada ya kumtia hatiani kwa tuhuma za kukidharau chombo hicho cha taifa. Spika wa Bunge la Tanzania, Job Ndugai alionesha wazi kukerwa kwa namna ambavyo Assad hakujutia kauli yake aliyodaiwa kuwa ya dharau dhidi ya Bunge la Tanzania. Profesa Assad amemaliza awamu ya kwanza ya miaka mitano unaoishia leo. Kwa mujibu wa sheria ya mwaka 2008 ya Ukaguzi wa Hesabu za Umma, Rais alikuwa na mamlaka ya kum- teua tena lakini ameamua kumteua CAG mwingine. Hii ni orodha ya ma CAG waliwahi kushika nafasi hiyo nchini, mwaka 1961 hadi 1963 aliyeshika nafasi hiyo alikuwa ni R.W.A. McColl, Gordon Hutchinson mwaka 1964 hadi 1969, Mohamed Aboud mwaka 1969 hadi 1996, Thomas Kiama mwaka 1996 hadi 2005, Ludovick Ut- ouh mwaka 2006 hadi 2014, Profesa Assad mwaka 2014 hadi 2019 na sasa Kichere. Pamoja na uteuzi huo wa Kichere, Balozi Kijazi pia alimteua Katarina Revo- cati kuwa Katibu Tawala wa Mkoa wa Njombe akichukua nafasi ya Kichere aliyetueli- wa kuwa CAG. Kabla ya uteuzi huo Re- vocati alikuwa Msajili Mkuu wa Mahakama ya Tanzania. Alisema pia Rais Magu- fuli amemteua Aisha Amour kuwa Balozi wa Tanzania nchini Kuwait. Kabla ya Uteuzi huo, Aisha alikuwa Katibu Tawala wa Mkoa wa Kilimanjaro. Rais Magufuli amemteua Kanali Francis Mbindi kuwa Kamishna wa Kazi katika Ofisi ya Waziri Mkuu anayechukua nafasi iliyoachwa wazi na Gabriel Malata ambaye hivi karibuni aliteuliwa kuwa Naibu Wakili Mkuu wa Serikali. Aidha, Dk Magufuli ame- fanya uteuzi wa Majaji 12 wa Mahakama Kuu ambao ni Dk Zainabu Mango ambaye kabla ya uteuzi huo alikuwa Wakili wa Serikali katika Ofisi ya Taifa ya Mashtaka na Edwin Kakolaki aliyekuwa katika Ofisi ya Kupambana na Kuzuia Dawa za Kulevya Nchini. Wengine ni Dk Deo Nangela ambaye kabla ya uteuzi huo alikuwa katika Ofisi ya Tume ya Ushindani FCC, Fredrick Manyanda aliyekuwa katika Ofisi ya Taifa ya Mashtaka, Elizabeth Mkwizu aliyekuwa Naibu Msajili wa Mahakama ya Rufani na Augustine Rwizile aliyekuwa Naibu Msajili wa Mahakama. Aidha, majaji wengine walioteuliwa ni Ephery Sedekia ambaye kabla ya uteuzi huo alikuwa Katibu wa Mwanasheria Mkuu wa Serikali, Angaza Mwaipopo aliyekuwa katika Ofisi ya Rais, Ikulu na Joachim Tiganga aliyekuwa Naibu Msajili Mfawidhi wa Ma- hakama Kuu Kanda ya Dar es Salaam.Majaji wengine ni Kassim Robert ambaye kabla ya uteuzi huo alikuwa ka- tika Ofisi ya Kitengo cha Kudhibiti Fedha Haramu cha Wizara ya Fedha na Mipango, Said Kalunde aliyekuwa katika Ofisi ya Mwanasheria Mkuu wa Serikali na Angela Bahati aliyekuwa Katibu Msaidizi wa Tume ya Kurekebisha Sheria.Kwa mujibu wa Balozi Kijazi wateule wote hao pamoja na Mwenyekiti, Makamu Mwenyekiti na Makamishna watano wa Tume ya Haki za Binadamu na Utawala Bora ambao waliteuliwa hivi karibuni wataapishwa leo asubuhi, Ikulu Jijini Dar es Salaam.  <topic>: KITAIFA 